โอเปกปรับลดอุปสงค์น้ำมันดิบปีนี้คาดปีหน้าตลาดอยู่ในภาวะสมดุล
OPEC ปรับลดอุปสงค์น้ำมันดิบของทางโอเปกในปีนี้ คาดปีหน้าตลาดอยู่ในภาวะสมดุล
14 ก.ค. 2558

สำนักข่าวอินโฟเควสท์รายงานว่า กลุ่มประเทศผู้ส่งออกน้ำมัน (OPEC) ปรับลดอุปสงค์น้ำมันดิบของทางโอเปกในปีนี้ ทั้งนี้ ในรายงานภาวะตลาดน้ำมันประจำเดือน โอเปกได้ปรับลดคาดการณ์อุปสงค์น้ำมันของโอเปกในปีนี้ลงราว 100,000 บาร์เรลต่อวัน สู่ระดับ 29.21 ล้านบาร์เรลต่อวัน ซึ่งเป็นระดับต่ำกว่าที่โอเปกผลิตเมื่อเดือนมิ.ย.กว่า 2 ล้านบาร์เรลต่อวัน แต่เพิ่มคาดการณ์อุปสงค์น้ำมันในปีหน้าราว 860,000 บาร์เรลต่อวัน สู่ 30.07 ล้านบาร์เรลต่อวัน
โอเปกยังระบุว่า การผลิตน้ำมันโดยรวมของโอเปกในเดือนมิ.ย.เพิ่มขึ้น 283,000 บาร์เรลต่อวัน เมื่อเทียบกับเดือนพ.ค. สู่ระดับ 31.38 ล้านบาร์เรล โดยได้แรงหนุนจากการผลิตน้ำมันที่เพิ่มขึ้นจากอิรัก ไนจีเรีย และซาอุดิอาระเบีย
ขณะเดียวกัน โอเปกคาดว่าการบริโภคน้ำมันทั่วโลกจะขยายตัวมากขึ้นในปีหน้า นำโดยประเทศในกลุ่มองค์การเพื่อความร่วมมือทางเศรษฐกิจและการพัฒนา (OECD) และคาดการณ์ว่าตลาดน้ำมันจะมีภาวะสมดุลมากขึ้นในปีหน้า เนื่องจากจีนและประเทศที่กำลังพัฒนาจะใช้น้ำมันมากขึ้น ขณะที่การผลิตน้ำมันจากหินน้ำมันในทวีปอเมริกาเหนือจะชะลอตัวลง